  Виталий Пронин Арня вискын котырес ӝӧк сьӧры люкаськылӥзы сюрес лэсьтон понна кыл кутӥсьёс. Туэ трос тупатъямын пыдын ветлон сюресъёс.Соос вераськизы шаерамы «Кышкыт луисьтэм но ӟеч сюресъёс» проектлэн быдэсъяськемез но вуоно аръёслы ужпумъёс сярысь.- Туэ ар куспын проект чотын тупатэмын 60 объектъёс, соос пӧлысь 48-эз - сюресъёс, кылемез - пыдын ветлон интыос, светофоръёс, сюрес урдэсъёс, - шуиз транспортъя но сюрес хозяйствоя министрлэсь ужзэ быдэсъясь Алексей Горбачёв. - Выльдӥськизы ог 150 иськем сюресъёс.Проектэз быдэстонлы туэ 625 миллион манет висъямын вал, но сюрес лэсьтӥсьёс быгатӥзы коньдонэз шыръяны. Озьы луонлык кылдӥз вуоно аре лэсьтыны чаклам Ижкарысь Пушкинской, Удмуртской урамъёсты, Широкий пролкаез туэ ик тупатыны. Туннэ нуналлы быдэс арлы пуктэм ужпумъёс 99 процентлы йылпумъямын ни.Кыӵе сюресъёс та проект чотын тупатэмын луозы 2018-тӥ арын, тодматскыны луэ министерстволэн сайтаз. Но списокез йылтыны луэ на. Министерство адямиос пӧлын юалляськон ортчытэ, кыӵе сюресъёс, списокын пусъемъёс сяна, тужгес кулэясько выльдонлы. Трос куара люкам 3 сюресъёс, вуоно арын ватсаса, тупатэмын луозы. Кыӵе сюресъёсты лэсьтыны ӵектӥськоды, ивортыны луэ 27-тӥ сентябрьысен министерстволэн сайтаз. Юалляськон 16-тӥ октябрёзь ортчоз. Пусйыны луэ 3 сюресэз гинэ.Алексей Горбачёв тодма-тӥз сюрес лэсьтонлэн дунъёсыныз но. Кун стандартын пуктэм куронъёсъя асфальтэн шобыртэм сюреслэн 1 иськемез ог 20 миллион манет тыр усе, угось трос материал палэнысь ворттӥськомы. Сюрес лэсьтонэз дунтэматон понна асьме специалистъёс нимысьтыз технологиос малпазы. Соосъя шаерысьтымы одӥгез сюрес лэсьтэмын ни, но выль асфальт чидалоз-а, уз-а шуыса, быдэс ар чаклано на. Ваньмыз умой луиз ке, асьме технологиосъя сюрес лэсьтон элькун бюджетэз зол шыръяны юрттысал, угось тазьы 1 иськемез 5 миллион 400 сюрс манет тыр гинэ усе.Ангелина Снигирёва Туспуктӥз А. Горбунов   